## La Generalitat programa per al 2 de novembre els concerts amb motiu del centenari de l’Himne Regional en els quals participaran 8.000 músics de la Comunitat Valenciana

*** Es tracta dels concerts organitzats juntament amb la Federació de Societats Musicals de la Comunitat Valenciana (FSMCV), previstos per al 9 d’Octubre i que van ser ajornats per l’alerta meteorològica
* Les actuacions tindran lloc de manera simultània a Alacant, Castelló, Elx i València i en estos participaran músics que pertanyen a 177 societats valencianes**

La Generalitat ha programat per al diumenge 2 de novembre els concerts organitzats juntament amb la Federació de Societats Musicals de la Comunitat Valenciana (FSMCV) amb els quals es commemora el centenari de la declaració com a Himne Regional de l’himne compost per José Serrano per a l’Exposició Regional de 1909.

Els concerts, en els quals també se celebrarà el centenari de l’estrena dels pasdobles *Valencia* de José Padilla i *Amparito Roca* de Jaume Texidor, tindran lloc de manera simultània a Alacant, Castelló, Elx i València i en estos participaran 8.000 músics que pertanyen a 177 societats musicals valencianes.

Es tracta de les actuacions musicals que estaven previstes per al passat 9 d’Octubre, Dia de la Comunitat Valenciana, i que van ser ajornades a causa de l’alerta meteorològica.

En concret, es duran a terme a partir de les 12 hores en l’esplanada del port d’Alacant, en la plaça Major de Castelló, en la plaça de Baix d’Elx i en l’esplanada de la Ciutat de les Arts i les Ciències, entre el Museu de les Ciències Príncep Felip i l’Àgora, de València.

Este acte multitudinari té com a objectiu visibilitzar la importància de la música tradicional valenciana, reforçant el seu paper com a element essencial de la identitat cultural i patrimonial de la Comunitat Valenciana. A més, marca l’inici del mes de la música, en el qual les societats musicals celebraran Santa Cecilia amb una extensa programació d’activitats per tot el territori valencià.

Els concerts estaran dirigits per reconeguts directors musicals com Jerónimo Castelló, que estarà al capdavant de la interpretació a València; Álex Puchades, a la batuta a Castelló; Celia Torá, a Alacant, i Ángel Martínez, a Elx.

Quant al repertori, els músics interpretaran peces populars com *Amparito Roca*, de Jaume Texidor; *Fiesta en Benidorm*, de Rafael Domenech; *Ragón Falez*, d’Emilio Cebrián; *El tío Ramón*, de Salvador Salvà; *Pérez Barceló*, de Bernabé Sanchís; *Xàbia*, de Salvador Salvà, i *Paquito el Chocolatero*, de Gustavo Pascual.

Abans del tancament, en cada ciutat s’interpretarà una peça tradicional local. Així, a Castelló serà *Rollo y caña*; a Alacant, *Les Fogueres de Sant Chuan;* a Elx, *El abanico*, i a València, *El fallero*. Els concerts finalitzaran amb la interpretació de Valencia, de José Padilla i l’*Himne Regional Valencià* de José Serrano.

Fecha: 28/10/2025